Fico, Robert, predseda vlády SR (2016-09-22):
Ďakujem pekne. Vážený pán poslanec, chcem sa vrátiť niekoľkými myšlienkami a poznámkami na začiatok tohto roku k obdobiu pred parlamentnými voľbami. Vtedy sme ešte ako jednofarebná vláda predstavili našu jasnú víziu, ako by mal vyzerať nasledujúci vývoj ekonomiky Slovenska, a postavili sme si viacero kľúčových priorít a náročných hospodárskopolitických cieľov. Po prvé, že vláda urobí všetko, aby hospodársky rast pokračoval. Rovnako, že urobíme všetko pre to, aby verejné financie boli stabilné. Ďalej sme ciele určili, pokiaľ ide o slovenský trh práce. Hovorili sme o postupnom znižovaný miery nezamestnanosti a vytváraní nových pracovných miest. Pamätáte si, že sme vtedy verejne deklarovali záväzok, že chceme za nasledujúce štyri roky vytvoriť 100-tisíc nových pracovných miest. A rovnako k významným prioritám sme zaradili aj rast reálnych miezd v národnom hospodárstve. Dámy a páni, môžem s hrdosťou konštatovať, že ekonomický vývoj Slovenska v priebehu roku 2016 presne zodpovedal našim odborným zámerom a predstavám, ale aj politickým sľubom, ktoré sme vtedy dali slovenskej verejnosti. A nehovorím teraz iba o nejakých makroekonomických výhľadoch, ale opieram sa o pomerne presné čísla, ktoré sú z pohľadu rezortu financií relevantné pri zostavovaní štátneho rozpočtu. S veľkým zadosťučinením preto beriem na vedomie skutočnosť, že hospodársky rast by mal byť v roku 2016 na úrovni 3,6 % a takéto vysoké tempo zaraďuje našu krajinu medzi najrýchlejšie rastúce ekonomiky v Európskej únii. Dobrou správou je, že to je predovšetkým domáca spotreba, ktorá ťahá hospodársky rast. Nový rekord by mala dosiahnuť aj samotná produkcia automobilov, čo potiahne dynamiku slovenského exportu nad hranicu 5 %. Rovnako sa predpokladá, že takýto dynamický hospodársky rast bude aj v roku 2017, a to berieme do úvahy aj negatívum, ktoré bude spojené s Brexitom, ktorý odhadujeme tak na úrovni okolo 0,2 %. Robíme, samozrejme, všetko pre to, aby hospodársky rast pokračoval ďalej, a preto aj sa sústreďujeme na príchod ďalších a ďalších investorov. V súčasnosti venujeme obrovskú pozornosť príchodu strategického investora Jaguar Land Rover do priemyselného parku pri Nitre. Len pre vašu informáciu, začala výstavba tejto fabriky s tým, že prvé autá by mali z liniek vyjsť už v roku 2018 niekedy na jeseň. A my sme sa rovnako zaviazali, že budeme podporovať aj ďalších investorov, ktorí sú priamo naviazaní na výrobu aut. Spomeniem včerajšie rozhodnutie vlády, kde sme poskytli investičný stimul spoločnosti, ktorá bude lokalizovaná v Lužiankach pri Nitre a pôjde o výrobu oceľových a kovových komponentov práve pre Jaguar Land Rover. Mohol by som súčasne povedať, že pozornosť, pokiaľ ide o investorov, sústreďujeme v najmenej rozvinutých okresoch, kde sme zabsolvovali v rekordne krátkom čase dvanásť výjazdových rokovaní vlády. A viete, že príslušný zákon o podpore najmenej rozvinutých okresov je zákon, ktorý vytvára pre investorov v týchto oblastiach mimoriadne priaznivé podmienky. Pokiaľ ide o trh práce, veľmi stručne. Sľúbili sme 100-tisíc nových pracovných miest. Dámy a páni, len v tomto roku vznikne 50-tisíc pracovných miest, to nie je žiadny výhľad, to je reálne číslo. My sme povedali štyri roky 100-tisíc, za prvý rok 50-tisíc. Všetky sľuby, ktoré sme dali na začiatku roku 2016, budú splnené do bodky. Či už ide o rast miezd, či ide o nezamestnanosť, či ide o rast zamestnanosti, ktorý je dnes historicky najvyšší. (Potlesk.) To sa týka, samozrejme, ako som už uviedol, aj ďalších parametrov. Dámy a páni, preto sa veľmi teším, že za tieto výsledky bude vláda Slovenskej republiky zajtra odvolávaná. Ďakujem pekne. (Potlesk.)